登灌口廟東大楼觀崏江雪山
作者：陸游
朝代：宋

paragraphs: 我生不識柏梁建章之宫殿，安得峨冠侍遊宴。
又不及身在滎陽京索間，擐甲横戈夜酣戰。
胸中迫隘思遠遊，泝江來倚岷山楼。
千年雪嶺闌邊出，萬里雲濤坐上浮。
禹迹茫茫始江漢，疏鑿功當九州半。
丈夫生世要如此，齎志空死能無嘆。
白髮蕭條吹北風，手把巵酒酹江中。
姓名未死終磊磊，要與此江東注海。